Publication: Magyar Közlöny
Issue: MK-2010-1 (Year: 2010, Number: 1)
Era: contemporary
Section: készítsen és adjon le a társaságról az 1991. évi XLIX. törvény (Cstv.) 31. § (1) bekezdésének a) pontjában
Paragraph Index: 1877

2. Perújításnak csak a bíróság jogerõs ítéletével már elbírált cselekmény (alapügy) esetén van helye. Ezért mind a Veszprémi Városi Bíróság 4.B.436/2007/4. számú, mind pedig a Szegedi Ítélõtábla Bpi.II.119/2009/2. számú végzésében – amint arra a legfõbb ügyész is hivatkozott – helyesen fejtette ki, hogy perújítás alapjául csak a jogerõs ügydöntõ határozat meghozatalát megelõzõen elkövetett részcselekmények szolgálhatnak. Az 1878. évi V. tc. (Csemegi Btk.) óta következetes a Kúria, majd a Legfelsõbb Bíróság gyakorlata abban, hogy az olyan bûncselekmény tekintetében, amely idõben egymástól elkülönülõ részcselekményekkel valósul meg, a bíróság jogerõs határozatának cselekményegységet teremtõ hatása van. A jogerõs határozat a megszületéséig terjedõ idõszak tekintetében a cselekményegységet behatárolja és lezárja. Az ezt követõ idõszakban esetleg továbbra is megvalósuló újabb részcselekmények pedig már egy újabb rendbeli bûncselekmény megállapításának az alapjául szolgálhatnak. Ennek megfelelõen a joggyakorlat a folytatólagosság egységébe [Btk. 12. § (2) bek.] tartozó cselekmények tekintetében is ezt a megoldást követi. Helyesen hivatkozott ezért a legfõbb ügyész arra is, hogy a jogerõsen elbírált bûncselekményegység esetén kizárólag az azzal ún. quasi halmazati viszonyban álló részcselekmények esetén merülhet fel a perújítás lehetõsége. A jogorvoslati indítványban hivatkozott ügyekben a bíróságok a következetes ítélkezési gyakorlatnak megfelelõen állapították meg, hogy az egymást követõ adóbevallási idõszakokban a különbözõ adónemekre (Szja, EHO, ÁFA, társasági adó) folyamatosan, több adóbevallási idõszakon keresztül elkövetett adócsalás adónemeként 1–1 rendbeli folytatólagosan elkövetett adócsalásnak minõsül. A folytatólagosan elkövetett adócsalás mindaddig 1 rb. bûncselekmény megállapításának alapjául szolgál, ameddig az egységes cselekményt a bíróság a jogerõs határozatával nem bírálta el. Helyes az az ügyészi gyakorlat és megfelel a Legfelsõbb Bíróság következetes ítélkezési gyakorlatának is, amely az ilyen egységbe tartozó cselekmények egységes elbírálását szorgalmazza.

Source: https://magyarkozlony.hu/hivatalos-lapok/7329b4f3e9e299090f09eb5f8d4d93e3e0bd4498/dokumentumok/7a31f587703ba0815b40a53569b4bf7f7e834456/letoltes